**Manu Chao**, nado como **José-Manuel Thomas Arthur Chao** o 21 de xuño de 1961 é un músico e compositor francés, de familia galega. É coñecido por cantar en varias linguas como francés, español, inglés, italiano, árabe, galego e portugués, e ocasionalmente noutras linguas. Chao comezou a súa carreira musical en París, tocando con grupos como Hot Pants e Los Carayos, que combinaba gran variedade de linguas e estilos musicais. Xunto con amigos e co seu irmán Antoine Chao, fundou a banda Mano Negra en 1987, acadando un éxito considerable, particularmente en Europa. Comezou a súa carreira en solitario en 1995, e dende entón fai xiras regularmente coa súa banda de directo, Radio Bemba.

Traxectoria
-----------

Manu Chao é fillo do xornalista vilalbés Ramón Chao e de nai vasca de Bilbao. Os seus pais emigraron a Francia durante a ditadura de Francisco Franco. Manu e os seus irmáns creceron en Sèvres, ó oeste de París.

Ós 14 anos tivo o seu primeiro grupo, chamado Joint de Culasse, co seu irmán Tonio do Borneo, e o seu curmán Santi Cassariego. Máis tarde chegaron os Hot Pants e Los Carayos, cos que se aproximaba xa moito á música festiva e a pachanga. Estes grupos chegaron a ser moi coñecidos en París dentro da música alternativa.

En 1987 Manu, o seu irmán e o seu curmán fundaron o grupo Mano Negra, que triunfou primeiro en Francia co sinxelo "Mala vida" e despois tiveron xiras por Suramérica. Tras unha longa tempada no grupo (de 1987 a 1994), comezou a súa carreira en solitario. Nos anos da gravación e publicación do seu primeiro álbum, "Clandestino", participou con bandas e artistas galegos como Os Diplomáticos de Monte Alto con Johnny Rotring (Xosé Manuel Pereiro) e Mercedes Peón, Os Papaqueixos, o regueifeiro Pinto d'Herbón, a pandeireteira Josefa de Bastabales, Siniestro Total, etc. en festivais xunto a Caravane des Quartiers, en Barcelona, Lyon e Santiago de Compostela ('A Feira das Mentiras'), tamén xunto a outros artistas de fóra de Galiza (Amparanoia, Dusminguets, Tonino Carotone, etc). Tamén participou en dúas cancións do Xabarín Club ("Oda ao futbolín" e "Toliño por vivir").

Chao canta en francés, español, catalán, árabe, portugués, inglés, galego e wolof, cambiando de idioma a miúdo na mesma canción. Aínda que é un dos artistas máis vendedores do mundo, é pouco coñecido nos países de fala inglesa.

A súa música ten moitas influencias: rock, chanson francesa, salsa, reggae, ska e raï alxeriano. Recibiu estas influencias de inmigrantes en Francia, das súas relacións ibéricas, dos seus percorridos en América con Mano Negra e vagando tras a disolución do grupo. Moitas das cancións de Chao son sobre o amor, a vida nos guetos e a inmigración, e levan a miúdo unha mensaxe de esquerda e libertario.

Estivo comprometido desde hai tempo co nacionalismo vasco, talvez debido ás súas orixes. Foi especialmente na época de Mano Negra cando participou en varias xiras musicais xunto ó conxunto vasco Negu Gorriak. Despois foron varias as colaboracións que realizou en diversas cancións xunto a Fermin Muguruza facendo xunto a el a xira *Jai Alai Katumbi Express* por Europa.

Por outra banda, solidarizouse coa causa zapatista e o EZLN e incluíu fragmentos dos discursos do Subcomandante Marcos nas súas cancións. Tamén se solidarizou coa causa dos okupas de Barcelona.

O seu estilo persoal influenciou a grupos como Amparanoia e outros moitos.

En 2004 publica o disco-libro *Sibérie m'était contéee*, en francés, con ilustracións do debuxante polaco Wozniak.

En setembro de 2007, editouse o CD *A Radiolina*, cuxos temas presentou ese verán cunha xira de concertos que incluíu un na cidade de Vigo.

O seu equipo favorito é o Atlas de Guadalaxara, (Xalisco, México). É por iso que adoita levar roupas roxinegras, xa que eses son as cores do equipo.

Discografía
-----------

Manu Chao nun concerto en (Xixón, Asturias)
* *Clandestino* (1998)
* *Próxima Estación: Esperanza* (2001)
* *Radio Bemba Sound System* (2002)
* *Sibérie m'était contéee* (2004)
* *La Radiolina* (3 de setembro de 2007)

Xiras
-----

* *Giramundo Américas* (2000)
* *Tómbola* (2006)
* *Tour Radio Bemba (Suramérica e Centroamérica)* (2006)
* *Tómbola* Norte América (Canadá, os EEUU e Baixa California, 2007)

Libros
------

* *Sibérie m'était contéee* (2004).

Notas
-----

1. ↑  Manu Chao: un rebelde de profesión
2. ↑  "Biografía". Arquivado dende o orixinal o 08 de xuño de 2010. Consultado o 05 de agosto de 2010.
3. ↑  "Fórum Cultural Mundial, 2004". Arquivado dende o orixinal o 07 de marzo de 2007. Consultado o 24 de agosto de 2007.

Véxase tamén
------------

|  |  |
| --- | --- |
|  | A Galicitas posúe citas sobre:  ***Manu Chao*** |

### Bibliografía

* Chao, Ramón. *Mano Negra en Colombia. Un tren de hielo y fuego*, 2001 (título orixinal: *Un train de glace et de feu*). Unha crónica da xira de Mano Negra en tren por Colombia, escrita polo pai de Manu e Tonio.
* Robecchi, Alessandro (2001). *Manu Chao. Música e liberdade*. *Vigo: Edicións Xerais de Galicia*. ISBN 84-8302-725-9.  (orixinal en italiano do ano 2000)

### Ligazóns externas

* Páxina oficial de Manu Chao Arquivado 02 de marzo de 2001 en Wayback Machine.
* Páxina non oficial de Manu Chao México
* Extensa reportaxe sobre Manu Chao en La Factoría del Ritmo
* Manu Chao en AudioKat

|  |  |
| --- | --- |
| Control de autoridades | 
* Wd: Q207898
* WorldCat
* VIAF: 74752836
* AllMusic: mn0000674161
* BNE: XX1409956
* BNF: 14027562r
* Discogs: 30773
* EBID: ID
* Europeana: ID
* FAST: 441812
* GEC: 0261972
* Genius: Manu-chao
* GND: 123163498
* ICCU: MODV176907
* IMDb: nm0152050
* ISNI: 0000000114936588
* LCCN: no99089219
* MusicBrainz: ID
* NKC: js20020211013
* NNDB: 000210070
* NTA: 240109678
* Persée: 414697
* Songkick: 226109
* SUDOC: 083488227
* TMDb: 15605

 |